PLECS DE PRESCRIPCIONS TÈCNIQUES PER A LA CONTRACTACIÓ DEL SERVEI DE CREACIÓ I PRODUCCIÓ D’UN PROJECTE AUDIOVISUAL PER A LA DIFUSIÓ DELS PREMIS NACIONALS DE CULTURA 2023 EN DIFERENTS CANALS


1. OBJECTE DEL CONTRACTE 

L’objecte d’aquest contracte és la creació i producció d’un projecte audiovisual, format per un conjunt de sis peces i les seves adaptacions, per a la difusió dels Premis Nacionals de Cultura de la Generalitat de Catalunya 2023 en diferents canals. 


1.1. Història 

Els Premis Nacionals de Cultura, que atorga el CoNCA des de l’any 2009, són la distinció més important en el camp de la cultura a Catalunya. 

Els Premis Nacionals de Cultura van ser instituïts per la Generalitat republicana el 1932, es van interrompre amb la Guerra Civil el 1938 i es van reprendre el 1982 amb l’arribada de la democràcia i el restabliment de la Generalitat de Catalunya. El Decret 72/1995, de 7 de març, va crear la denominació de Premis Nacionals de Cultura per a uns premis que s’atorgaven a diversos àmbits culturals i disciplines artístiques. 
Amb la institució dels Premis Nacionals de Cultura es vol correspondre a la vàlua i la transcendència que té la cultura per a la societat catalana, alhora es vol contribuir a donar-li el màxim relleu i atorgar públicament cada any aquell reconeixement que mereixen les persones o les entitats que hagin excel·lit en llur obra o trajectòria. 

A partir de l’any 2013, el Decret 148/2013, de 2 d’abril, unifica les diverses categories existents fins aleshores en una sola nominació de Premi Nacional de Cultura i preveu la necessitat de fer una convocatòria d’aquests premis per permetre presentar candidatures. Des de 2013, el Plenari del CoNCA es constitueix com a jurat dels Premis Nacionals de Cultura. 

Els Premis Nacionals de Cultura tenen la finalitat de reconèixer institucionalment les persones i les entitats de qualsevol àmbit territorial per a la seva contribució singular a la cultura catalana i al seu enaltiment. 

Per a la seva concessió es valora preferentment l’excel·lència, la innovació, la trajectòria i la projecció, i es té present la contribució singular de les persones o entitats candidates a la cultura catalana i al seu enaltiment durant l’any anterior. S’ha de tenir una cura especial a prendre en consideració els autors i autores d’obres que emprin el català o l’occità —aranès a l’Aran— com a llengua d’expressió, si escau, per la naturalesa artística o creativa. Igualment, s’ha de tenir una cura especial a prendre en consideració les propostes a favor de les dones per fer emergir la seva aportació. 

A partir de 2020, amb la voluntat d’incrementar el reconeixement i el prestigi de la màxima distinció cultural del país, el Plenari del CoNCA reformula els Premis Nacionals de Cultura. A partir d’aquest moment, seran cinc les persones i/o entitats guardonades i la difusió de la seva obra, de la seva trajectòria intel·lectual, artística o d’identitat compartida esdevé una de les prioritats. 

1.2. Marc conceptual

L’ecosistema cultural i artístic és un hàbitat localitzat en el temps i l’espai que ens parla de la comunitat i les seves interrelacions, en termes de vida cultural. Aquest ecosistema ens representa, parla de nosaltres. I per tant, els Premis Nacionals de (la nostra) Cultura també ho fan, i molt. Parlen de la nostra llengua, el nostre art, la nostra creativitat, la nostra història, la nostra comunitat, diversitat i caràcter; parlen de la nostra vida. Els Premis Nacionals de Cultura reflecteixen tant el que fem, com el que som.

Així doncs, amb la voluntat d’incrementar el coneixement de les persones i entitats guardonades i posar de relleu la seva obra, el CoNCA considera fonamental la producció d’un projecte audiovisual format per sis peces divulgatives, que copsin la singularitat de cadascuna de les persones o entitats guardonades i alhora mostrin la diversitat territorial i tota la riquesa creativa i lingüística de l’ecosistema cultual i artístic català del qual les cinc persones i/o entitats guardonades en són referents. 

En suma, es tracta de seleccionar una proposta que, per la seva qualitat cultural i artística i la seva eficàcia mediàtica, sigui la eina més idònia per donar relleu, apropar i conèixer a fons les persones i entitats reconegudes amb els Premis Nacionals de Cultura 2023 a través de les diferents peces. 


2. CARACTERÍSTIQUES DEL SERVEI QUE CAL CONTRACTAR 

Per tal de realitzar les peces audiovisuals dels Premis Nacionals de Cultura 2023, cal contractar una empresa especialitzada que dugui a terme tot el procés de creació i producció: creativitat, guió, preproducció, producció i postproducció de les peces. 
L’empresa adjudicatària és responsable de la qualitat de les prestacions realitzades, així com de les conseqüències que es dedueixin per al CoNCA o per a tercers de les omissions, errors, mètodes inadequats o conclusions incorrectes en l’execució del projecte. 

L’empresa es compromet a dedicar o adscriure a l’execució del contracte els mitjans personals i materials més adients per a la prestació correcta dels serveis que conformen l’objecte de la licitació i segons la proposta d’execució aprovada pel CoNCA. 
 
Les sis peces audiovisuals, es concreten de la següent manera:

- una peça audiovisual del conjunt de persones i entitats guardonades, com a eina de divulgació dels Premis Nacionals de Cultura 2023, complementària a les entrevistes, amb un sentit narratiu unitari i una durada aproximada de 25 minuts. Aquesta peça està pensada per ser emesa a la televisió, preestrenada al cinema i difosa a través de les xarxes.

- una peça audiovisual dedicada a cadascuna de les cinc persones i/o entitats guardonades que singularitzi cadascun dels premiats. Aquestes cinc peces, de 30 minuts de durada cadascuna, han de ser entrevistes en profunditat, conduïdes per un/a o periodista cultural i per a ser difoses per a diferents canals de comunicació. 

Les sis peces audiovisuals han de funcionar com a conjunt i com a peces independents, per a ser distribuïdes per a diferents canals (televisió, plataformes, entorn digital, etc).

A més per a la difusió en l’entorn digital serà necessari: 
· Un clip promocional de cada entrevista, de 60’’ de durada, que desperti l’interès del públic. 
· Selecció de cinc frases clau de cadascuna de les entrevistes
· Un resum promocional de la peça de 25’, d’uns 60’’ de durada.
· Disseny del cartell de la peça audiovisual de 25’, els continguts dels quals seran pactats amb el CoNCA. A més de la imatge gràfica per a les cinc entrevistes. 

Altrament, caldrà adjuntar material fotogràfic (en alta i baixa resolució) i en vídeo dels rodatges (making off), perquè el CoNCA pugui generar peces per les xarxes dins d’aquesta edició o per altres continguts orgànics que elabori.

Així mateix, caldrà preveure lliurar les imatges en brut de les gravacions, per tal que el CoNCA les pugui cedir a la CCMA per fer-ne un ús privatiu i no comercial amb finalitats informatives culturals i sense finalitat de lucre.

Totes aquestes peces s’hauran d’adaptar per poder ser difoses als canals orgànics del CoNCA (web, butlletí...), i a altres col·laboradors així com per YouTube, Instagram, Facebook i Twitter, i hauran de seguir les bones pràctiques d’aquestes plataformes digitals. 

Totes les peces estaran locutades en català i per qüestions d’accessibilitat,  subtitulades en català. L’empresa adjudicatària serà l’encarregada d’incrustar els subtítols en cas que siguin necessaris i de lliurar-los en XML o SRT (s’especificarà en cada cas en les condicions de lliurament). 

L’empresa adjudicatària serà responsable de la correcció ortogràfica i gramatical de textos (parlats i escrits) avalats per lingüistes homologats per la CCMA. Caldrà facilitar els textos, un cop corregits, a la CCMA. 

2.1. Aspectes a destacar

o La creació del concepte, guió i creativitat del projecte audiovisual

La proposta en el seu conjunt ha de posar la persona o entitat premiada i la seva obra al centre. Ens ha de permetre retratar la trajectòria personal, cultural i artística de les persones i entitats reconegudes, veure com treballen, conèixer la seva obra, i quina és en definitiva la seva contribució a l’ecosistema cultural i artístic català. 

Es tracta que l’espectador pugui copsar el seu valor i les raons que han motivat el jurat a concedir-los aquesta distinció i alhora ha de perdurar en el temps. La peces hauran de recollir explícitament, el veredicte abreujat del jurat. Cal incorporar al relat, la divulgació dels Premis Nacionals de Cultura.

El retrat de les persones i entitats guardonades ha de ser rigorós, amè, atractiu, dinàmic i engrescador i el contingut dels diferents formats han de ser complementaris.

La persona proposada per a realitzar les entrevistes haurà de ser consensuada amb el CoNCA.

El CoNCA facilitarà a l’empresa adjudicatària la relació de persones guardonades així com el veredicte del jurat (es farà públic en el decurs del període de presentació de projectes). 

També posarà a la seva disposició els retrats oficials dels premiats i premiades, si s’escau. 

La proposta de la peça de 25’ ha d’interpel·lar un públic majoritari, ha de despertar l’interès tant d’aquelles persones més especialitzades per qui els premiats són persones conegudes com d’aquelles per qui són persones desconegudes. 
En el cas de les entrevistes en profunditat han d’interpel·lar  aquelles persones que volen apropar-se amb major profunditat a la persona o entitat guardonada i a un públic especialitzat

No s’iniciarà la producció de les peces audiovisuals sense que el dossier creatiu del projecte documental hagi estat aprovat pel CoNCA. Aquest document inclourà el guió de les entrevistes i una escaleta amb l’estructura dels continguts de la peça de 25’. 

o Rodatge 

L’empresa adjudicatària es farà càrrec de tots els aspectes vinculats al rodatge, entre els quals destaquen: 
- Citació i gestió d’agenda de les persones guardonades i altres participants. 
- Gestió dels drets d’ús de la imatge i participació, les autoritzacions de rodatge i de gravació així com el lloguer de l’estudi o espai de gravació, si s’escau. 
- Assegurança dels equips tècnics i humans. 
- Realització dels back-ups necessaris de tot el material (àudio i vídeo) gravat i garantir l’emmagatzematge segur del material. 

o El muntatge 

El muntatge de totes les peces haurà d’incorporar la música lliure de drets pel CoNCA, i l’empresa adjudicatària serà la responsable de gestionar els drets dels autors/es de les músiques així com d’altres obres que apareguin a les diferents peces.  

L’empresa adjudicatària haurà de lliurar una relació de músiques utilitzades, amb indicació de títols, durada amb autors i referència discogràfica, així com una relació d’altres obres, si s’escau. 

L’empresa adjudicatària serà responsable de l’origen i la utilització d’imatges incorporades a la producció quant als drets d’autor i de propietat intel·lectual, així com de no infringir els drets d’imatge de les persones que hi apareixen. 

La CCMA posa a disposició del CoNCA i de l’empresa adjudicatària les imatges procedents dels seus arxius sense cap cost. En cas que siguin necessàries autoritzacions d’altres institucions, entitats o persones físiques en relació amb les imatges cedides, és responsabilitat de l’empresa adjudicatària la seva obtenció, així com l’assumpció del cost que se’n pugui derivar. 

Tanmateix, els originals de rodatge són propietat del Consell Nacional de la Cultura i de les Arts. Es lliuraran a la CCMA en el format indicat per tal d’assegurar-ne la preservació pel seu interès cultural i patrimonial i gestionat pel Servei de Documentació de TV3, que tindrà potestat de fer-ne una selecció en funció de la reutilització que en pugui fer i del valor de les imatges. 

· Postproducció
La fase de postproducció s’organitzarà en les tasques següents: 

- Postproducció de vídeo / correcció de color. 
- Muntatge de so i mescla d’àudio. 
- Subtitulat. 
- Disseny de crèdits i aplicació de logotips: 
- Cal introduir la careta d’entrada i/o sortida (els continguts dels quals es pactaran amb el CoNCA), chyrons (es pactaran amb les persones protagonistes) i títols de crèdit. 

- Als títols de crèdit, l’empresa adjudicatària farà constar que es tracta d’una producció de l’empresa adjudicatària per al CoNCA. S’hauran de convenir amb el CoNCA. 

- Tanmateix, els títols de crèdit d’agraïment a favor d’empreses, persones o institucions que hagin col·laborat en el projecte audiovisual els haurà d’autoritzar expressament el CoNCA.

- El grafisme haurà de ser compatible amb la identitat visual dels Premis Nacionals de Cultura 2023 La tipografia ha de ser la pròpia de Premis. 
 (Vegeu l’annex XIII del Plec de clàusules administratives).

- Els logotips s’aplicaran segons les directrius del CoNCA. 

- Tall definitiu per conformitat del CoNCA. 
- Finalització, lliurament del màster i de les diferents còpies de les sis peces segons els formats d’emissió (cinema, TV i/o xarxes). Està previst que les peces s’emetin en estrena per canals de la CCMA i es pugui emetre posteriorment per altres televisions i/o canals. 

2.2. Activitats promocionals 
L’empresa adjudicatària es compromet a facilitar la intervenció de l’equip artístic a activitats paral·leles de promoció i difusió dels premis que es convoquin, i a aquells actes de promoció i presentació de les peces audiovisuals, totes dins del marc del contracte. 

Tanmateix, facilitarà tot el material necessari que li sigui requerit. En aquest sentit, per a la publicitat de l’emissió de les peces en el mitjà televisió, l’empresa adjudicatària haurà de facilitar a la CCMA tots els materials (so, imatge, etc.) que li siguin requerits, en els terminis acordats entre les dues parts. 

El proveïdor no podrà difondre les peces audiovisuals a través dels seus propis canals de comunicació, fins que el CoNCA no ho hagi fet en els seus propis canals i sempre seguint les indicacions del CoNCA. 

2.3. Seguiment del servei contractat
L’empresa adjudicatària ha de designar un responsable del projecte amb responsabilitat directa sobre la coordinació i execució de tots els treballs, perquè es reuneixi regularment amb el/la responsable del CoNCA designat a l’efecte de vetllar per l’execució correcta del projecte, i validar-ne l’execució en les diferents fases segons el calendari definitiu acordat durant la setmana posterior a la signatura del contracte. Tots dos responsables debatran qualsevol incidència que es pugui produir. 

El CoNCA posarà de manifest, si escau, la conveniència o no d’introduir alguna millora qualitativa en el projecte, sempre sense increment del cost. 

2.4. Aspectes que ha de preveure el projecte presentat per l’empresa

o Proposar un títol pel projecte audiovisual i per cadascuna de les peces si s’escau. 
o Documentació gràfica i escrita que permeti visualitzar la proposta conceptual que sustenta el projecte audiovisual en el seu conjunt i entre cadascuna de les parts: el plantejament, el tractament narratiu del contingut de les diferents peces i formats, el tipus de realització, la línia estètica que s’aplicarà a les entrevistes i a la peça de 25’ i les diferents adaptacions segons la seva finalitat i format. 
Incloure una mostra de guió de les entrevistes així com de l’escaleta de la peça de 25’. 

o Dossier de producció amb els recursos tècnics i humans que assignarà al servei, el programa de treball (dies destinats a la localització, gravació, sonorització, etc.), lliuraments parcials i final. Amb capacitat d’anàlisi de riscos i reacció davant d’imprevistos. 

o Descripció de l’equip, que participarà en l’execució del servei contractat, en què es detalli la funció desenvolupada per cada persona i contrastada amb un breu currículum professional de cada participant. Cal destacar els caps d’equip i la persona responsable de la direcció i conducció de les entrevistes.  

A més de tota aquella documentació que l’empresa consideri oportuna per a la valoració de la proposta. Tota aquesta documentació s’haurà de presentar en format digital. 


2.5. Programa de treball 

A l’efecte que les empreses licitadores puguin preparar aquest programa de treball de la manera més acurada possible, els assabentem que: 
o Els premiats es faran públics el 2 de juny. 
O Durant la segona quinzena de juliol està previst celebrar la mesa de contractació pública. 
o A partir de finals de juliol està previst notificar l’adjudicatari proposat i requerir-li la documentació necessària per poder ser adjudicatari definitiu. 
o Durant la segona setmana de setembre està prevista l’adjudicació definitiva del contracte, la formalització del contracte així com la primera reunió de treball amb el CoNCA. 

Ha de preveure: 
· Com a mínim 3 lliuraments parcials (amb els retorns corresponents) de totes les peces: 
En el cas de la peça de 25’ i les entrevistes de 30’: 
· Els guions han d’estar aprovats pel CoNCA abans d’iniciar la producció.. 
· Els muntatges hauran de ser aprovat pel CoNCA i CCMA abans d’entrar a postproducció (preveure un mínim de 6 dies entre el lliurament del primer tall i la reunió de retorn)
· Aprovació definitiva de les peces per part del CoNCA i la CCMA 

o Els terminis previstos per al lliurament de les versions definitives són els següents: 
· El cartell de la peça audiovisual de 25’ a finals de novembre.
· Selecció de cinc frases clau de cadascuna de les entrevistes a finals de novembre.
· Peça de 25’ en tots els seus formats: DCP cinema; emissió a la TV, per xarxes, etc: el 4 de desembre.
· El resum de 60’ de la peça de 25’: 4 de desembre.
· Les cinc entrevistes en profunditat: el 4 de desembre.
· Els clips promocionals de les entrevistes: el 4 de desembre.
· El material fotogràfic i en vídeo del rodatge: durant el mateix rodatge per a les xarxes, i tot el material fotogràfic editat i en alta resolució durant les 72 hores següents a la finalització dels rodatges. 
· Imatges en brut per la CCMA: 12 de desembre.
· Informe final d’execució del projecte i el pressupost executat desglossat: 12 de desembre.

Es preveu la preestrena i l’estrena, a partir de finals de gener de 2024.

Les modificacions eventuals en relació amb el pla de treball de l’empresa adjudicatària s’estableixen entre les parts durant la setmana següent a la signatura del contracte i previ a la primera presa de contacte de l’empresa adjudicatària amb les persones i les entitats guardonades. També són d’aplicació els terminis parcials d’execució establerts en el programa de treball proposat per l’adjudicatari, sempre condicionat per l’acceptació del CoNCA. 

A la signatura del contracte també quedaran establerts tant el format i les característiques tècniques, com el/s canal/s de lliurament de la peça i de les diferents adaptacions i, en cada cas, si requereix careta d’entrada i/o sortida i les seves característiques, la necessitat d’incrustació o no de subtítols, etcètera. 

La prestació efectiva del servei va des de la data de signatura del contracte fins al 31 de desembre de 2023. 


3. CRITERIS DE VALORACIÓ 

Es valoren les característiques de la prestació del servei ofert per l’empresa licitadora d’acord amb els criteris següents: 

3.1. Criteris subjectes a un judici de valor (màxim 45 punts) amb el desglossament següent 

Proposta artística i creativitat (18 punts): es valora la qualitat artística i cultural i el format de la proposta, expressada en el guió, l’estructura dels continguts i el format visual de totes les peces. 
Es valora que el projecte tingui un estil creatiu propi i que alhora s’adeqüi als objectius del projecte audiovisual format per sis peces, als diferents formats i canals, que s’adeqüi al format i al llenguatge multidifusió televisius, i sigui fàcilment aplicable als diferents suports, la qualitat de la realització de la peça, així com el resultat visual, tant l’originalitat del format com l’adequació a la finalitat de la peça. 

Capacitat de la proposta d’atreure un públic ampli (5 punts): el projecte ha de ser concebut, tant pel que fa als continguts com a la forma, per a ser divulgatiu, per arribar a una audiència televisiva àmplia, amb un llenguatge atractiu i entenedor que impliqui la ciutadania i tingui potencial per generar impacte i notorietat. 
La peça de 25 minuts  està pensat per un públic televisiu ampli mentre que les entrevistes en profunditat està pensat per un públic més especialitzat i diferents canals de comunicació.

La personalització de la proposta (5 punts): la singularització de la proposta en funció de les persones o entitats guardonades el 2023.

Programa de treball (4 punts): adequació i coherència del projecte al calendari i recursos disponibles. Es valora que el calendari de treball presentat sigui complet, realista i prevegi totes les tasques pròpies de les peces audiovisuals, objecte de la licitació, amb un equilibri entre quantitat i qualitat dels recursos, tant humans com tècnics, destinats a l’execució de la proposta artística presentada. Amb una planificació acurada que garanteixi els lliuraments parcials i finals a temps.  

Mèrits de l’equip artístic i tècnic (màxim 13 punts) amb el desglossament següent: 

o Trajectòria i projecció de la persona proposada per assumir la direcció del conjunt de les peces audiovisuals: es valora la idoneïtat de la persona proposada per al projecte pel seu estil i trajectòria (4 punts). La puntuació es ponderarà de la manera següent: 
No idònia: 0 punts; relativament idònia: 1 punt; idònia: 2 punts; considerablement idònia: 3 punts i molt idònia: 4 punts. 

o Trajectòria i projecció de la persona proposada per assumir la direcció i conducció de les entrevistes en profunditat: es valora la idoneïtat de la persona proposada per al projecte pel seu bagatge i trajectòria (4 punts). La puntuació es ponderarà de la manera següent: 
No idònia: 0 punts; relativament idònia: 1 punt; idònia: 2 punts; considerablement idònia: 3 punts i molt idònia: 4 punts. 

[bookmark: _GoBack]o Mèrits de la resta de l’equip, tant artístic com tècnic previst per a l’execució de la proposta. Es valora que s’aporti una millora qualitativa significativa per a la seva execució (5 punts). 

3.2. Criteris de valoració automàtica (màxim 55 punts) 

Oferta econòmica ................................................................ Fins a 45 punts

Utilització de música d’autoria catalana en el muntatge del projecte audiovisual.... 4 punts 
*Autoria catalana: compositor/a català de naixement o residència. 

Lideratge del projecte audiovisual per part de dones................................ 6 punts. S’obtindrà dos punts per a cada càrrec ocupat per dones, d’entre direcció, guió i producció executiva. 

L’empresa que presenti més descompte obtindrà la màxima puntuació. La resta 
d’empreses es valoraran de forma proporcional, segons la fórmula següent: 
Aquest preu es valora d’acord amb la fórmula següent: 
Pi = 0,45* (100 ‐ 100 * (Bm ‐ Bi)) 
On: Bm = (PL ‐ Om)/PL 
Bi = (PL ‐ Oi)/PL 
Nomenclatura: 
Pi és la puntuació que obté l’empresa «i». 
Bm és la baixa que suposa l’oferta econòmicament més avantatjosa en relació amb el pressupost de licitació (PL). 
Bi és la baixa de l’oferta de l’empresa «i» en relació amb el pressupost de licitació. 
Oi és l’import de l’oferta de l’empresa «i». 
Om és l’import de l’oferta menor. 
BAIXA TEMERÀRIA: 

Criteris de baixa temerària 
Es considera que una oferta està en baixa temerària quan el licitador ha obtingut una puntuació igual o superior a 40 punts en la part A, «Criteris subjectes a judici de valor», i la seva oferta econòmica està per sota del 90% de la mitjana aritmètica de les ofertes presentades. 
En cas d’empat en les puntuacions obtingudes per les ofertes de les empreses licitadores, té preferència en l’adjudicació del contracte la proposta que hagi obtingut una valoració millor en el criteri de proposta artística i creativitat. 


4. IMPORT 

L’import màxim per prestar aquest servei és de 65.340 euros, IVA inclòs (54.000 euros, IVA exclòs), amb càrrec a la partida 7970D/226000100/441 del pressupost previst per al 2023.

El CoNCA no assumirà cap increment en el cost del servei, ni cap responsabilitat davant terceres persones per qüestions econòmiques, laborals o jurídiques derivades de l’objecte del contracte. 

El CoNCA a petició pròpia o de la CCMA es reserva la facultat d’introduir millores qualitatives en la proposta sense increment del cost. 


5. FORMA DE PAGAMENT 

L’import dels serveis objecte del contracte es farà efectiu en dos pagaments pels imports i en les dates següents, un cop confirmada i certificada pel CoNCA la correcta execució del servei: 

- El 30% de l’import adjudicat, un cop aprovat per part del CoNCA el dossier creatiu definitiu del projecte audiovisual i els guions de les entrevistes en profunditat. 

- El 70% restant, en data 31 de desembre de 2023 com a màxim, després del lliurament de totes les peces audiovisuals en tots els formats i adaptacions requerits, prèvia presentació de l’informe final d’execució del projecte acompanyat d’un pressupost executat desglossat. 

Les factures, amb l’import de l’IVA desglossat i l’IRPF, si correspon, s’han de facturar a: 

Consell Nacional de la Cultura i de les Arts  
Palau Moja 
C. Portaferrissa, 1 
08002 Barcelona 
CIF: Q0801570C 


6. CONTACTE 
Per a qualsevol consulta en relació amb aquesta oferta, s’ha d’enviar un correu electrònic a info.conca@gencat.cat.

